Xorijiy tillarni o‘rganishni ommalashtirish agentligi jamg‘armasiga 15 mlrd so‘m ajratildi

Vazirlar Mahkamasining “Xorijiy tillarni o‘rganishni takomillashtirish bo‘yicha qo‘shimcha chora-tadbirlar to‘g‘risida”gi qarori qabul qilindi.
Qaror bilan xalq ta’limi sohasidagi islohotlarga ko‘maklashish jamg‘armasi uchun ajratiladigan mablag‘lar hisobidan Xorijiy tillarni o‘rganishni ommalashtirish agentligining budjetdan tashqari jamg‘armasiga bir martalik 15 mlrd so‘m miqdoridagi moliyaviy ko‘mak mablag‘larini ajratish nazarda tutilgan.
Jamg‘armaga davlat budjetidan ajratilgan mablag‘lar quyidagi maqsadlarda foydalaniladi:
Ta’lim tili rus tili bo‘lmagan umumta’lim muassasalar (sinflar)da faoliyat yuritayotgan kamida S1 darajadagi milliy yoki unga tenglashtirilgan mos darajadagi xalqaro tan olingan sertifikatga ega rus tili fani o‘qituvchilariga 50 foiz ustama 2022 yil 1 fevraldan boshlab to‘lanadi.
2022 yil 1 mayga qadar Ta’lim sifatini nazorat qilish davlat inspeksiyasiga xalqaro tan olingan baholash tashkilotlari bilan hamkorlikda pedagog kadrning malaka toifasini olish bo‘yicha chet tili fani o‘qituvchilarining malaka sinovlarida tinglab tushunish, o‘qish, yozish hamda gapirish kompetensiyalarini baholash tizimini ishlab chiqish topshirildi.